

**VELIK KAO DIJETE**

Znaš li što ću ja postati
kada odrastem,
za tvoju ljepotu, svijete?

Ja kada odrastem jako veliki,
ja ću postati dijete.

Najljepše je kad odrasteš,
a ostaneš dječji stvor,
pa svi misle da si velik
zato što si profesor.

Što si doktor od imena,
stručnjak za rakete –
a ne znaju da si velik
zato što si dijete.

Možeš biti pilot, rudar…
slavni pisac knjiga –
djetetu je svaki pos’o
lagan kao igra.

Ma nosio ja u glavi
i sve fakultete,
kad odrastem jako velik,
ja ću ostat’ dijete.

Enes Kišević

****

MALI SAVJETI ZA VELIKE PRVAŠIĆE

Evo dragi roditelji budućih prvašića - i to ste dočekali… Vaše ''malo dijete'' kreće u školu!

Velika ja to promjena za sve ukućane, a najveća za dijete. Uskoro ga čekaju nove obveze, svakodnevni rad, uspjesi i poneki neuspjesi, problemi, ali i brojna zadovoljstva.

Stanite na trenutak i pogledajte realno svoje dijete, uočite njegove dobre, ali primijetite i njegove slabije strane. Imajte na umu da svako dijete ima predispozicije da nešto postigne i bude uspješno u nekom području.

Vaš najvažniji zadatak je da budite uvijek tu za svoje dijete, što svjesniji njegovih vrlina i mana, njegovih sposobnosti i mogućnosti, spremni da mu pomognete i da ga bezuvjetno volite.

**Da bi zajedno spremno dočekali početak školske godine imamo nekoliko svijeta za vas:**

Iako su veliki posao pripreme za školu već odradile tete u vrtiću, neke stvari možete odraditi sami kod kuće.

**Vježbajte motoriku**

* Igrajte se kockicama i slagalicama, režite, trgajte papir, lijepite, nižite perle, radite sa škarama, igrajte se plastelinom ili tijestom, bacajte i hvatajte velike lopte, vozite bicikl, preskačite konop, hodajte po crti-gredi, penjite se, skačite, vežite cipele, zakopčavajte i otkopčavajte odjeću …

**Razgovarajte s djetetom**

* primijetite, podržite i pohvalite svaki pokušaj razgovora
* potičite dijete da pravilno govori
* razgovarajte o odnosima u prostoru (prvo, drugo, treće, srednje, gore-dolje, lijevo-desno)
* opisujte predmete i tražite od djeteta da otkrije o čemu govorite
* pomozite djetetu da slijedi dvosložne i trosložne upute („idi u svoju sobu i donesi mi slikovnicu o kornjači i zecu“)
* potaknite svoje dijete da i samo daje upute
* iskoristite svakodnevne aktivnosti – npr. U trgovini ili dok spremate ručak, potičite dijete da imenuje posuđe, jela, povrće, njihov izgled, okus, miris, što voli, što ne voli…

**Igrajte se s brojevima**

* brojite predmete
* igrajte se dodavanja i oduzimanja predmeta
* vježbajte odnose veličine i količine

**Razgovarajte o školi**

* pojasnite djetetu što ga očekuje u školi, nemojte ga plašiti, nego usporedite školu i vrtić ističući ono što će biti drugačije
* zajedno opremite radni kutak za školu, zajedno kupite sve što je djetetu potrebno za školu pritom uvažite i poneku njegovu želju
* prošetajte s djetetom do škole putem kojim će se i ubuduće kretati, obiđite školu, upoznajte ga s okolicom škole
* naučite dijete osnovne podatke o sebi – kako se zove, gdje stanuje, a poželjno je da zna i broj telefona
* potičite i radujte se djetetovoj samostalnosti u odijevanju, služenju priborom za jelo, ostavite ga da se samo ''bori'' bez obzira koliko je nespretno ili Vam se žuri
* radite na kućnom odgoju i pristojnosti djeteta, uvažavanju odraslih, ali i pristojnom ponašanju prema vršnjacima, nenasilnom rješavanju problema i sukoba
* uvedite osnovna pravila brige za sebe i svoje stvari te inzistirajte na urednosti od samog početka
* imajte povjerenje u svoje dijete i učiteljicu!

ZA SVA PITANJA I NEDOUMICE STOJIMO VAM NA RASPOLAGANJU!

Stručno-razvojna služba škole

OŠ Plokite





**OSNOVNA ŠKOLA PLOKITE**

Split

www.os-plokite-st.skole.hr

KAKO PRIPREMITI DIJETE ZA POLAZAK U PRVI RAZRED

Slavonska 13, 21000 Split

Tel: 021/538-775; 021/538-776

Fax:544-296